OB kla Mbalula van crimen injuria aan oor twiet | Netwerk24
Deur Carien du Plessis, News24 08 Maart 2021 20:46
Adv. Busisiwe Mkhwebane, openbare beskermer (OB), het 'n saak van crimen injuria teen Fikile Mbalula, minister van vervoer, ingedien nadat hy Sondag getwiet het sy is 'n "hired gun".
Die OB se kantoor het bevestig dat 'n saak geopen is.
Mbalula se twiet het gevolg nadat Ace Magashule, sekretaris-generaal van die ANC, aan die Sunday Times gesê het die party se "beginselvaste" LP's sal nie saam met die opposisie stem vir enige mosie wat tot die verwydering van Mkhwebane kan lei nie.
"Mnr. Mbalula en ander ministers wat minagtende opmerkings oor die OB gemaak het, is voorheen by die president verkla. Die versoek was dat die president in sy hoedanigheid as hoof van die uitvoerende gesag hulle in die bek moes ruk. Dit is nie duidelik of daar ooit iets van die versoek gekom het nie," sê Oupa Segalwe, die OB se woordvoerder.
Die binnegevegte in die ANC oor die OB-kwessie is aan die toeneem voor die parlementêre stemming oor of daar na Mkhwebane se bevoegdheid vir haar amp ondersoek ingestel moet word.
Mbalula is bekend daarvoor dat hy baie aktief op Twitter is en graag politieke uitsprake maak.
* Mbalula het ook Maandagaand in reaksie op die saak wat teen hom ingedien is, getwiet. " 'A hired gun' het klaarblyklik 'n saak teen my geopen."